SET รีบาวด์ 8 จุด คลายกังวลสงครามค่าฟี-ราคาน้ำมันหนุนกลุ่มพลังงาน
SET รีบาวด์ 8 จุด คลายกังวลสงครามค่าฟี-ราคาน้ำมันหนุนกลุ่มพลังงาน โดยเปิดตลาดเช้าอยู่ที่ระดับ 1,774 จุด บวก 7.90 จุด หรือ 0.45% สูงสุดที่ 1,775.64 จุด ต่ำสุดที่ 1,773.60 จุด มูลค่าการซื้อขาย 3.24 พันล้านบาท 
30 มี.ค. 2561

ดัชนีตลาดหุ้นไทย ณ เวลา 10.00 น. อยู่ที่ 1,774 จุด บวก 7.90 จุด หรือ 0.45% สูงสุดที่ 1,775.64 จุด ต่ำสุดที่ 1,773.60 จุด มูลค่าการซื้อขาย 3.24 พันล้านบาท โดยตลาดหุ้นไทยเช้านี้รีบาวด์ตามตลาดหุ้นทั่วโลก ซึ่งส่วนใหญ่อยู่ในแดนบวกตามตลาดสหรัฐฯ และยุโรป หลังจากราคาราคาหุ้นในกลุ่มแบงก์สะท้อนความกังวลการยกเลิกเก็บค่าธรรมเนียมผ่านทางช่องทางดิจิทัลไปแล้ว รวมไปถึงราคาน้ำมันได้ดีดตัวขึ้นน่าจะช่วยหนุนกลุ่มพลังงาน
ด้านนายอภิชาติ ผู้บรรเจิดกุล ผู้อำนวยการสายงานวิเคราะห์เชิงกลยุทธ์ บล.ทิสโก้ เปิดเผยว่า ตลาดหุ้นไทยเช้านี้คาดว่าจะรีบาวด์ขึ้นได้ในทิศทางเดียวกับตลาดหุ้นทั่วโลก โดยตลาดหุ้นในภูมิภาคเอเชียเช้านี้ส่วนใหญ่อยู่ในแดนบวก ยกเว้นตลาดหุ้นฮ่องกง, ตลาดหุ้นสิงคโปร์ และตลาดหุ้นฟิลิปปินส์ ที่ปิดทำการเนื่องในวัน Good Friday ซึ่งเป็นไปตลาดหุ้นสหรัฐฯ และยุโรป ที่ได้ปรับตัวขึ้น
สำหรับตลาดในประเทศ มองว่าหุ้นในกลุ่มแบงก์ขณะนี้ราคาได้สะท้อนความกังวลเรื่องการยกเลิกการเก็บค่าธรรมเนียมไปแล้ว และไทยยังได้ต่ออายุโครงการสิทธิพิเศษทางภาษีศุลกากรเป็นการทั่วไป (GSP) จากสหรัฐฯ ไปอีกจนถึงปี 63 รวมไปถึงราคาน้ำมันที่ดีดตัวขึ้นน่าจะช่วยหนุนหุ้นในกลุ่มพลังงานได้ในวันนี้ นอกจากนี้เมื่อวานนี้ดัชนีฯพอลงมาทดสอบแนว 1,758 จุด ซึ่งเป็นจุด Low เดิมก็มีแรงซื้อคืนกลับเข้ามา พร้อมให้แนวรับ 1,756-1,760 จุด ส่วนแนวต้าน 1,775-1,780 จุด